Hatalmas pókok ijesztgetik a rábaközieket
Magyarország egyik legnagyobb testű pókja gyufaskatulya méretű, csípése a lódarázséhoz hasonlít.
Egyre több helyen jelenik meg Magyarország egyik legnagyobb testű pókja, a cselőpók. Testhossza akár a négy centimétert is elérheti, de lábait kiterjesztve átmérője akár 10 centiméter is lehet. Színe általában barna és szürke, a pók földbe fúrt, hálójával megerősített, függőleges üregekben él. A Kisalföld szerint már a Rábaközben is egyre több cselőpókot látni, a portál olvasói szerint legtöbbször a házak falán lehet észrevenni őket.

A Kisalföld egyik olvasója arról számolt be, hogy először a lakásban, majd a bejárati ajtó melletti falon vették észre a pókot, és rögtön utánanéztek az interneten, mert nagy mérete miatt attól féltek, hogy csípése veszélyes lehet. Egy másik olvasó szintén a ház falán találkozott az állattal. Lefotózta, majd feltöltötte a közösségi oldalra, hogy megtudja, milyen fajta. Több ismerőse is felismerte a pókot, írták, hogy a mérge nem veszélyes, de az arra érzékenyeknél allergiás reakciót válthat ki.

A természetes élettere szűkülésével a cselőpók már a lakott területeken is megtalálható. Védett fajnak számít, egy példány értéke 5000 forint. Marása a lódarázs csípéséhez hasonló, ezért érdemes inkább távol maradni tőle.
Rábaköz pók cselőpók